Elodie Baffalio

Elodie Baffalio (Urdiñarbe, Xiberoa, 1986ko otsailaren 2a) piano-jotzaile inprobisatzailea eta musikagilea da. Gaur egun Hendaian bizi da. Haren musika tradizioaren eta modernitatearen arteko joan-jina da.

 Ikasketak 
7 urterekin hasi zen pianoa ikasten Mauleko musika eskolan.

Ondoren, 16 urterekin Baionako Kontserbatorioan sartu zen eta ikasgai horiek landu zituen : pianoa, solfeoa, ganbera musika, laguntza, analisia, idazketa, inprobisazio generatiboa, musika garaikidea, baxu jarraitua, laguntza eta solfeoa.

21 urterekin, musika sorkuntza sakontzeko gogoak Parisera eraman zuen. 4 urtez, hainbat "free"-inprobisaketa ikastalditan parte hartu du, inprobisatzaile entzutetsuek eramanik, hala nola, Joëlle Léandre, Evan Parker, Frédéric Blondy eta Hélène Breschand, Alex Grillo eta Jacques Didonato. Aldi berean, harmonia, kontrapuntua, orkestrazioa eta orkestra zuzendaritza lantzen ditu Pariseko Schola Cantorum-en. Bestetik, pianoaren errepertorio klasikoa eta garaikidea sakontzen jarraitzen ditu klase partikularren bidez, Nathalie Bera-Tagrine eta Géraldine Dutroncy erakasleekin.

 Emanaldiak 
2008az geroztik kontzertuak eman ditu Elodie Baffaliok bai Euskal Herrian, bai Parisen, bai bakarkan, bai beste musikari batzuekin batera, hala nola Jesus Aured, Ronnie Lynn Patterson eta Vianney Desplantes-ekin.

Halaber, beste arlo batzuetako artistekin ere eskaini ditu emanaldiak, Gonzalo Etxebarria margolari, Xomin Sourgens argazkilari edo Maika Etxekopar kantari eta antzerkilariarekin (Harian ikuskizuna), besteak beste.

 Diskoa: Mellodi 
Lehen kontzertuak eman ondoren, eta publikoak bultzaturik, bakarkan landu zituen lehen doinuak grabatzea erabaki zuen E.Baffaliok. 8 zatik osatzen ditu Mellodi diskoa, hots, 8 inprobisazio euskal doinu hautaturen arabera: antzinako edo oraingo kantu zein dantza herrikoiak, baita bere konposizioak ere.

Bi hegal dituzten piano-kantuak dira, Xiberoko "basa aide"-en ohituraz inspiratuak.

 Konposizioa 
2020an, Covid-19 pandemiak beharturik, piano inprobisaketa egitasmoak gelditzen ditu. Bakardade garai hartan musika idazteko gogoa pizten zaio. Orratzetik harira, Iazko Lorea pieza bukatzen du Irungo Oiasso Kamerata hari orkestrarendako 2022an. Bere estiloa ez da arrunt aldatzen baina erran genezake konposizioari esker bere musika zehazten eta sakontzen duela. 

Konposizioari buruzko jakintza eguneratzeko asmoz, klaseak hartzen ditu Baionako kontserbatorioan bi urtez. Garai horretan bi obra sortzen ditu : Kandela-Dirdirla piano soloa eta Txinpartzart seikotea (tronpa, tronpeta, tronboia, perkusioa, eskusoinua eta pianoa). Azken konposizio honen ondotik, bere kabuz jarraitzea erabakitzen du. Horrela, Ilargi Beteak Xurxulatu dit pianoarendako fantasia-lokanta bururatzen du 2025ean.

 Kanpo estekak 
 “Harian”, 2018ko martxoak 15, “Iparraldea bertan” zikloa, Koldo Mitxelena Kulturgunea, Donostia.
 Sudoest egunkarian elkarrizketa , 2019ko otsailak 27.
 " radiokultura.eus" irratian elkarrizketak (musika atala), 2018ko urtarrilak 25 eta 2019ko maiatzak 14.
 Euskadi irratia, “ Arratsean” saioa, elkarrizketa, 2019ko maiatzak 20.
 “ Arrosasarea” irratian elkarrizketa, 2019ko ekainak 21.
 https://soundcloud.com/elodie-baffalio.
 Elodie Baffalio - Youtube kanala.
 https://web.archive.org/web/20210124043026/https://www.berria.eus/pdf_artxiboa/2019/2019-03-29_IPARRALDEA_HITZA_e99f03e568b22662.pdf

Kategoria:Urdiñarbetarrak
Kategoria:Euskal Herriko piano-jotzaileak
Kategoria:Zuberoako musikagileak
Kategoria:Inprobisatzailea
Kategoria:Musika herrikoia